Čepček, Martin, poslanec NR SR (2021-05-10):
Ďakujem pekne. Vážené kolegyne, vážení kolegovia, pani ministerka, už deti vedia, že minister spravodlivosti má byť spravodlivý. Ja mám napísaných zopár výčitiek, ktoré mi ležia na srdci a na ktoré by som možno aj počul odpovede. Keď išlo o odstúpenie pána ministra zdravotníctva Mareka Krajčího, pani ministerka tvrdila, že je to síce ľudsky ťažké, ale treba politicky odstúpiť. Takže Krajčí áno, ale pani ministerka nie? Z toho, čo vnímam posledné dni, pani ministerka, má dve ambície. Jedna ambícia je stať sa asi predsedníčkou strany, druhá ambícia asi byť herečkou, lebo to, čo vyšlo dnes v médiách, neviem, či ste zachytili, vlastnú diskusnú reláciu na ministerstve spravodlivosti chystajú. V januári ste účinkovali v Pumpe, dnes sa zvažuje takáto diskusná relácia. Ako ste zrýchlili Trestný poriadok, pani ministerka, tzv. kolúznu väzbu? Kto to mal urobiť? Ja som žiadal 15. apríla, teda vyzýval som vás na oklieštenie tzv. kolúznej väzby. Moja tlačová správa vyšla okolo osemnástej, nejaké dve-tri hodinky potom bola vaša odpoveď v médiách. Ale neskončilo to pri tom. Ja som žiadal ministerstvo, aby mi zaslalo zoznam členom pracovnej odbornej skupiny, ktorí sa zaoberali Trestným zákonom, teda týmto zákonom. Žiadal som to 4. mája 2021, takže pred pád dňami, odpoveď bola, že sa tým zaoberali štátne aj neštátne subjekty. Keď sa však pozriem na zoznam, tak štátnych inštitúcií je tam dosť, ale tých neštátnych a tých inštitúcií, ktoré by to mohli reálne pripomienkovať, som nenašiel ani jednu. Boli tam zástupcovia ministerstva, spektra politických strán zastúpených v Národnej rade vrátane opozičných poslancov, Slovenská advokátska komora, Generála prokuratúra, Policajný zbor Slovenskej republiky. Takže všetko sú to štátne subjekty, neštátny ani jeden. Ten list mám so sebou, je to, je to teda oficiálna. Potom ďalej, čo ma mrzí, vo februári ste sľúbili, že urobíte tzv. pandemický zákon, len ja som už vo februári teda podal tzv. pozmeňovací návrh k predĺženiu núdzového stavu, kde som žiadal, že odsúhlasím núdzový stav, ak vláda pripraví pandemický zákon. Nestalo sa tak, namiesto toho ste, pani ministerka, tvrdili v relácii, že sa o tom hlasovať vlastne ani nedalo. Keby sa o tom nedalo hlasovať, asi by sme o tom ani nehlasovali, ale ako si pamätáte, hlasovali sme o tom. No, nedá sa zabudnúť ani na to, akí kvalitní ľudia odišli z ministerstva, napríklad doktorka Marica Pirošíková, ktorá zachraňovala deti v zahraničí, a dá sa spomenúť ešte zopár ľudí kvalitných, ktorí odtiaľ odišli, dodnes nevieme kvôli čomu a za čo. Som zhrozený, ako bojujete proti referendu, hoci to je jediný nástroj, ktorý občania vedia použiť, a bola to jedna z priorít a tém OĽANO. Teraz sa obraciam na tých konzervatívnejších poslancov. Citujem jedno stanovisko, ktoré, resp. článok, ktorý vyšiel a vystihuje podstatu toho, čo chcem povedať. Konzervatívci či pomenej kresťanskí politici dokážu urputnou naivitou opakovať politické chyby. Pre novú progresívnu kultúru nie sú ani tak dôležité pozície vo vláde či v parlamente, ale na súdoch, vidíme to všade. Liberáli chcú ovládnuť súdy. Dávam si otázku – kvôli čomu? Asi všetci vieme prečo. Jedna z vecí, ktorá za tým môže byť, adopcia homosexuálnymi pármi. Môj zoznam nie je úplný, dalo by sa toho povedať viac, ale ja chcem z tohto miesta vyzvať pani ministerku, aby sama odstúpila, ak tak nespraví, v súlade s koaličnou zmluvou a ústavou budem hlasovať za jej odvolanie. Ďakujem.